آشنو لي وقع للفايسبوكيين المغاربة ، واش ولاو دراري ، واش مابقاوش كيحتارموا عقولهم والمنطق ، آشنو لي خلا صورة لمايسة سلامة الناجي رفقة الزفزافي تتسبب في كل هذه النقرات والتدوينات ، حتى من طرف ناس بعقولهم يا حسرة ، لدرجة يعتبروها مبعوثة من طرف المخزن، بحال الى المخزن هو الموصاد فحرب 67 ، أو بحال الى مايسة هي تسيبي ليفني ، سيفطها المخزن لنسف الحراك من الداخل ، ، راه غير مايسة هاديك ، مدونة كالعديد من المدونين الآخرين لي عامر بيهم الويب المغربي، شنو لي يقدر يخليها تكون زيارة ذات بعد سياسي هادفة لإيجاد حل لمشكل الحسيمة ، راه غير مايسة هاديك. كما أن الآخر راه غير الزفزافي أسد الريف الشهم المضياف استقبل احداهن وعرضها على فريتشورا دالحوت ، كأي حسيمي آخر، ، ماهي الدلالات السياسية والإجتماعية لي يمكن يخرج بيها الواحد من فريتشورا دالحوت ، ماهي الرسالة التي يريد إيصالها المخزن للريف عبر بعث مايسة تاكل الحوت فالحسيمة ، راه حراك اجتماعي هذا ماشي جوج جارات مدابزين وغتجي مايسة تدخل بيناتهم بخيط بيض أو أيا كان لونه، خاص بنادم يخدم عقلو شوية فهادشي ، المخزن ماشي دري ، والمخزن ديالو طويل نهار غيسيفطو غيكون بالموسطاج والكومبلي ومعاه صاحبو بالبروتكان ، ماغاديش يسيفط مايسة راه ماشي غادي يخطب . غي هو كما العادة الفراغ القاتل والجمود لي كنعيشوا فيبه كمغاربة من ناحية الحراكات الإجتماعية والسياسية خلاتنا نبداو نقراو دلالات سياسية فأي حاجة حتى فتدوينات الياس العماري المبهمة ولي غير كيقرى آش خرجوا منها الناس من دلالات سياسية حتى كيتراجع عليها وكيقول أنه كتبها غي هكاك حيث عجباتو أو موجهة لشي صديق الطفولة ، ولاو الناس باغين يقراو رسائل المخزن فأي حاجة ، علما ان المخزن خدام على راسو ومكيسفط رسائل لحد ونهار كيبغي يدير شي حاجة كيديرها نيشان ، ومن الغباء أن الواحد يبدى يبكي على دم الشهيد محسن فكري غير حيث مايسة كلات الفريتشورا مع الزفزافي ، ويبدى يهدر على نسف الحراك ، راه غير مايسة هاديك . 
قلة الشي اش كيدير: كلشي تابع مايسة اش كلات مع الزفزافي: ماش المخزن ما عندو ما يدار يرسلها مرسولة